Kychreus

Kychreus (Kychreus) je v gréckej mytológii syn boha Poseidóna  a nymfy Salamis, dcéry riečneho boha Asópa. Bol kráľ na ostrove Salamina.Apollodoros, Bibliotheca, 3,12,7. 

Kychrea si obyvatelia Salaminy zvolili za kráľa, pretože ich zbavil hada (draka), ktorý pustošil ich ostrov. Keďže Kychreus zomrel bez potomka po meči, následníkom trónu sa stal Telamón, manžel jeho dcéry Glauké.Apollodoros, Bibliotheca, 3,12,6.Diodoros, Bibliotheca historia, 4,72,4. Podľa Strabóna sa ostrov Salamis pôvodne volal Kychreia. Ostrovania ho nazvali po svojom kráľovi Kychreovi.Strabón, Geographica 9,1,9. 

Antický autor Pausanias navštívil v druhom storočí ostrov Salamis a zaznamenal, že videl neďaleko svätyne bohyne Artemidy aj svätyňu zasvätenú kráľovi Kychreovi. Od miestnych obyvateľov si vypočul legendu, že v čase, keď Aténčania bojovali s Peržanmi na mori, na ich ostrove sa zjavil veľký had. Podľa veštca sa im v podobe hada objavil kráľ Kychreus, aby svoj ľud a Aténčanov podporil v boji.Pausanias,Periégésis tés Hellados, 1,36,1. 

 Referencie 

Kategória:Postavy gréckej mytológie